**СТАНОВИЩЕ**

От доц.д-р Яница Желязкова Иванова

Софийски университет „Св.Климент Охридски“

За дисертационния труд на Цветелина Вескова Андреева на тема:

**Формиране на корейската женска литература в началото на ХХ в. (творчеството на Ким Мьонсун, На Хесок и Ким Уонджу)**

Основание за представяне на становището: участие в състава на научно жури по защита на дисертационния труд, утвърдено със заповед № РД-38-123/27.02.2020 г. и Протокол от първо заседание на Научното жури от 18.03.2020 г.

1. **Информация за докторантката**

Цветелина Андреева е докторант по професионално направление Филология, заповед за зачисляване №: РД 20-261/29.01.2016, срок на завършване: 05.02.2019, Научна специалност: Литература на народите от Европа, Америка, Африка, Азия и Австралия, Тема на дисертационния труд: "Формиране на корейска женска литература в началото на XX в. (Творчеството на Ким Мьонг-сън, На Хье-сок и Ким Уон-джу)".

Докторантката има участие в студентски семинар „Корея - традицията в съвремието”, проведен на 21.04.2016 г., в конференция „Азия и светът – взаимоотношения и взаимодействия“, проведена на 16.12.2016г., участие в Четиринадесета научна конференция на нехабилитираните преподаватели и докторанти във ФКНФ, проведена на 18 май 2017 г., участие в Международна конференция „On Religious and Cultural Contents in Korea and Bulgaria, проведена на 09 март 2018 г., участие в XV конференция на нехабилитираните преподаватели и докторанти от Факултета по класически и нови филологии 2018, доклад в Юбилеен сборник на проф. Къртева, 2018.

Като научен ръководител на Цветелина Андреева трябва да отбележа, че от началото на докторантурата Цветелина Андреева е изпълнявала качествено и в срок задачите, заложени в индивидуалния й план. Положила е с отлични оценки изпити по предметите Академично писане, Дигитални ресурси за работа в хуманитарните дисциплини, Методология за разработване на научни статии и доклади, Семиотика, език и реклама, Минимум по западен език – английски език, Минимум по специалността. Работила е и със студенти кореисти. Преподавала е лекции по дисциплините Съвременно корейско общество, Съвременна корейска литература, Корейска култура.

Ще подчертая, че до голяма степен докторантката се справи сама с подбора и анализа на творбите, обект на работата. Тя работи по трите глави и приложението от своята дисертация с изчетен и анализиран дълъг списък от самостоятелно подбрани библиографски материали.

1. **Обща характеристика на представения дисертационен труд**

Дисертационният труд включва увод, три глави, заключение, 4 приложения и библиография с общ обем от 196 стр. Библиографията съдържа 119 източника от български, английски и корейски език. Становището ми е, че представеният дисертационен труд отговаря на изискванията по съдържание, приложение на ясно обоснована подходяща методология, обем, обхват на използваните източници и структура на изложението. Структурата на работата е логична, научният анализ е последователен и включва като обект както добре познати, така и по-слабо изследвани моменти.

Актуалността на темата на дисертацията е безспорна в контекста на множеството изследвания в световен план на женската литература и в частност на корейската женска литература. Докторантката демонстрира задълбочено познаване на обекта и предмета на изследването си.

**Авторефератът** добре представя в синтезиран вид методологията на изследването, теоретичната рамка, направения анализ и изводите, които се налагат.

1. **Оценка и приносни моменти на дисертационния труд.**

Структурата на работата представя ясно и консистентно логиката на разгръщането на основната теза, а именно компаративен анализ на живота и творчеството на първите жени писателки в Корея и факторите, довели до тяхната поява на литературната сцена. За целта съвсем уместно е използван интертекстуален подход и в изложението се редуват литературоведски и исторически подход.

Всяка от главите на дисертационния труд съдържа важна информация и анализ. Изводите, които се намират в края на всяка глава, са изведени логично и са добър преход към следващите глави.

Основен принос на работата е съпоставителният анализ на използваните образи и фабулата в ключови творби от творчеството на трите писателки Ким Мьонсун, На Хесок и Ким Уонджу.

**Заключение**

В резултат на запознаване с текста и работата на Цветелина Андреева потвърждавам, че дисертационният труд е завършено и задълбочено изследване на актуален въпрос с приносни моменти. Считам, че дисертантката се е справила със своята задача и е постигнала набелязаните в Увода цели. Дисертацията е написана на добър стил, цитирането е добросъвестно.

Дисертационният труд отговаря на всички изисквания на Закона за развитието на академичния състав в Р.България, Правилника към него и Правилника на СУ за прилагане на този закон, както и на препоръчителните изисквания на ФКНФ на СУ „Св.Климент Охридски за присъждане на образователната и научна степен „доктор“.

Поради това предлагам на уважаемите членове на научното жури да присъдят на Цветелина Вескова Андреева образователната и научна степен „доктор“ по професионално направление 2.1. Филология (Съвременна корейска литература и култура), с научна специалност ”Литература на народите от Европа, Америка, Африка, Азия и Австралия”.

21.04.2020 г. Научен ръководител:

(доц. д-р Яница Иванова)